野趣居士楊公遠令其子依竹似孫爲予寫真贈以長句
作者：方回
朝代：宋

paragraphs: 爾來畫工工畫花，俗眼所識惟紛華。
牡丹百卉鬨蜂蝶，芙蓉鴛鴦相交加。
大爲屏帳小卷軸，堆紅積綠供□奢。
高人瞥見付一笑，婦女小兒爭驚誇。
我愛楊君畫山水，要自胸中有妙理。
巴東巫峽猿夜鳴，洞庭瀟湘雁秋起。
皓月明河萬里天，淡墨掃成頃刻耳。
舊與結交三十年，今老而歸識其子。
是父是子皆詩人，每一相逢佳句新。
西風蕭寺父謂子，寫此前朝朝士真。
自言畫是作詩法，狀貌之外觀精神。
忽似老夫對明鏡，翛然雪鬢烏紗巾。
野態愁容本難畫，問言何得此奇怪。
得諸苦心熟在手，郢人斤斧由基射。
腰圍不用黄金带，象笏紫袍貧已賣。
只消結束作樵翁，看山獨立長松下。
大楊居士醉曰然，小楊居士呼來前。
眉間更著□毫一，縹緲詩仙仍酒仙。
汝不逢我作郡年，此直當酬百萬錢。
今既無此無可言，聊復贈之歌一篇。